Universis, etc. Nos Hugo Dei gratia humilis abbas S. Martini Eduensis, etc. Notum sit quod dilectus noster dominus Johannes, curatus de Girollis, habebat et tenebat ad vitam suam molendinum et stagnum de Girollis et columbariam que est ibi et molendinum et stagnum dou Bochat et bancatorium et bastatorium molendini nostri de Cozanz subtus Avalonem. Que molendinum et stagna et alia predicta ruinosa et corrupta et omnino inutilia, quando sibi concessa sunt, dictus Johannes suis propriis sub sumptibus reparata et facta dictus Johannes nobis et monasterio nostro et prioratui nostro Avalonis quittavit et de bono statu dimisit. Dedit et idem dictus Johannes nobis abbati predicto et dicto prioratui viginti quinque libratas nemoris stantis de territorio nostro de Chatelène. Item dedit et tradidit nobis viginti modios vini ad mensuram Avalonis qui valent quadraginta modios ad mensuram Belne. Item dedit et concessit dictus Johannes curatus nobis conventui predicto et successoribus nostris in perpetuum viginti solidos viennenses ex annuo redditu sitos super tres pecias vinearum sitarum in territoriis de Girollis, quarum una dicta est vinea dou Pré et est sita inter vineam religiosorum S. Martini Eduensis ex una parte et inter vineam et campum filiarum Au Camus de Girollis ex altera. Alia vero dicta est vinea Grosele, et est sita inter vineam Ysabellis filie Rose, ex una parte, et inter vineam dictorum religiosorum ex altera, et alia vinea sita est inter vineam filii Ribou ex una parte, et inter vineam uxoris dicti A Languace deffuncti, ex altera, pro anniversario dicti Johannis curati, parentum et benefactorum suorum a nobis et successoribus nostris singulis annis in nostro predicto monasterio in perpetuum faciendo; volens et concedens dictus Johannes curatus ut post ejus decessum dicte vinee sint prioratus nostri Avalonis et ad dictum prioratum deveniant libere absque aliqua reclamatione successorum et heredum suorum, ita tamen quod quisque dictas vineas tenebit dictos viginti solidos annuatim, ut dictum est, pro anniversario solvere et reddere nobis dicto conventui et successoribus nostris in perpetuum teneatur. Voluit etiam dictus curatus esse de clericis ecclesie nostre et de consilio nostro et ecclesie nostre predicte. Nos vero dicti abbas et conventus, considerantes beneficia supradicta et plura alia nobis et ecclesie nostre a dicto curato facta, et utilitate nostra et dicti monasterii nostri pensata, diligenti tractatu perhabito de communi consilio et consensu omnium nostrorum, dicto domino Johanni curato damus et concedimus unam prebendam monachalem de prioratu nostro Avalonis libere habendam et percipiendam a dicto curato vel ejus mandato per se vel per alium ad vitam dicti curati quandiu vixerit tantummodo, quocumque statu fuerit, vel curatus vel non curatus, et portandam et expendendam in dicto prioratu vel alibi ubi voluerit vivere in toto archidiaconatu Avalonis sine diminutione aliqua, prout unus frater et conmonachus habere consueverit. Damus etiam et concedimus dicto domino Johanni, quandiu vixerit, vineam nostram dictam de Urressoille et vineam nostram dictam vinea decani, vineam Ripaut et res quas nunc tenebamus de escasura seu eschoeta domini Milonis, quondam curati de Girollis, a dicto domino Johanne tenendas habendas et percipiendas, utifruendas toto tempore solummodo vite sue, quictantes et absolventes, etc., excepto debito quod debet fratri Matheo, monacho nostri monasterii supradicti, etc. Datum et actum in capitulo nostro, die dominica in Nativitate Beati Johannis Baptiste, anno domini Mº CCº nonagesimo septimo.